চিত্তপ্রসাদও যে খুব বেশি ছবি এঁকেছিলেন তা নয়, কয়েকখানা মাত্র। তাও আবার আন্দোলনের চাক্ষুষ অভিজ্ঞতা থেকে নয়। তেভাগা যখন সংঘটিত হয়, চিত্তপ্রসাদ তখন বাংলা থেকে অনেক দূরে মুম্বাইয়ের আন্ধেরিতে। বাংলায় থাকলে নিশ্চয় তিনি আন্দোলনের অভিঘাতকে অগ্রাহ্য করতে পারতেন না। না, শুধুমাত্র পার্টির সদস্য ছিলেন বলেই নয়। তার চেতনায় মানুষ, বিশেষ করে দরিদ্র শ্রমজীবী মানুষের জন্য যে-দরদ ছিল তাই ছিল তাঁর সৃষ্টির নিয়ামক। মুম্বাইয়ের শ্রমিক সমাবেশে পুলিশের গুলিতে আহত এক মজুরকে বুকে টেনে নিয়ে দীর্ঘদেহী যে-মানুষ উঁচু লোহার রেলিং ডিঙিয়ে যেতে পারেন, ’৫০-এর মন্বন্তরের সময় যিনি চট্টগ্রাম ও মেদিনীপুরের গ্রামগুলোতে ঘুরে ঘুরে মন্বন্তরের ঘটনা টুকে আনতেন, করে আনতেন স্কেচ, তেভাগার মতো খেটে-খাওয়া মানুষের সংগ্রাম তার চিত্তে নাড়া দিত এটাই স্বাভাবিক। কিন্তু আন্দোলন থেকে সহস্র মাইল দূরে অবস্থান করায় তাঁর প্রত্যক্ষ অভিজ্ঞতাভিত্তিক কোনো ছবি আমরা পাই না। যা পাই তা কল্পনানির্ভর। আর হয়তো সে-কারণেই তিনি দুর্ভিক্ষের চিত্রী হিসেবেই সমধিক পরিচিত। তাঁকে নিয়ে বিজন চৌধুরী, রণজিৎ সিং বা মুরারি গুপ্তের লেখা প্রবন্ধে তাঁর তেভাগাবিষয়ক কোনো ছবির উলেস্নখই দেখতে পাই না। ব্যতিক্রম শুধু অশোক ভট্টাচার্য। তিনিও মন্তব্য করেছেন, ‘কৃষকসভার তেভাগা আন্দোলনের ওপর আঁকা প্রত্যক্ষ ছবিও তাঁর নেই তেমন, যেমন ছিল দুর্ভিক্ষের সময়কার কৃষকদের দুর্দশার সাড়া জাগানো ছবি।’৬ দুর্ভিক্ষের ছবি তিনি বেশি এঁকেছেন এ-কথা সত্য। ‘দুর্ভিক্ষের কবলে মেদিনীপুর’, ‘দুর্ভিক্ষের কবলে কন্টাই’ শিরোনামে তাঁর একাধিক ছবি রয়েছে। কালি-তুলিতে করা ছবিগুলোতে নিরন্ন মানুষ, বিবর্ণ গ্রাম-জনপদ, অভাবের তাড়নায় গরু, কাঁসার ঘটিবাটি, কলসি ইত্যাদি শেষ সম্বল বন্ধক রাখার জন্য সুদখোর মহাজনের দরজায় অভাবী মানুষ, মৃত মানুষের মাথার খুলি-হাড়গোড় এঁকে আকালের ভয়াবহতা তুলে আনার চেষ্টা করেছেন তিনি। দুর্ভিক্ষ কীভাবে তাঁকে বিপর্যস্ত করেছিল তার বর্ণনা পাই তাঁর বোন গৌরীর বয়ানে,